JoSePa » Ja juna kulkee vaan…
Ja juna kulkee vaan…
JoSePan juna pysyi raiteillaan. Kiskoja vinoon yritti lauantaina vääntää ainoan tappion muutama kuukausi takaperin JoSePalle tuottanut PS Villa Hyvinkäältä. Nyt ei Villa saanut matkalle mitään mukaan, JoSePa vei tärkeät kolme pistettä maalein 7-2 (5-0).
JoSePalta oli muutamia ukkoja telakalla, Ps Villa oli ottanut mukaan ainoastaan kovakuntoiset pelaajat. Eli siis Janne Kosunen ja Tarkko Savela huilasivat ”alaraajavammojen” takia, siispä Jakelle oli pohjalla luvassa runsaasti hommia. Jakella on kova kunto. Viimeisestä kolmesta vuodesta kaksi vuotta korjattavana ollut Riku Keihäsniemi teki paluun pelaavaan kokoonpanoon, hieno homma! PS Villalla oli kaksi vaihtomiestä, mutta sinänsä ihan osaavia pelimiehiä kaikki.
Ottelu alkoi hermostuneissa merkeissä, valmennusjohto ei tietenkään sitä myönnä. Jokatapauksessa pallo poltteli sen verran kotijoukkueenkin jaloissa,että Villa pääsi ajoittain pyörittämään pitkiäkin aikoja JoSePan päässä. Pallonhallinta oli JoSePalla, Villa pyrki pelaamaan suoraviivaisemmin. Suoraviivaisuus aiheutti ensimmäisellä kympillä runsaasti kulmia JoSePan päähän, pahimmillaan tuli peräkkäin 3 kulmaa ja kaksi rajapotkua JoSePan päähän ilman pallon käyntiä toisella kenttäpuoliskolla. Mitään järin vaarallista ei kuitenkaan vieraat aikaiseksi saaneet. Kerran Räikkä keilattiin nurin hyvässä paikassa, vaparista ei kuitenkaan mitään syntynyt.
JoSePa pääsi pikkuhiljaa paikoille, Kotimäki vei lujaa niukasti ohi, Otto P. Ylärimaan, ja kerran Malkin Oton huipputarjoilusta puhtaasti ohi pallosta. Toisesta vastaavasta paikasta ei Malkin enää erehtynyt, ja JoSePa siirtyi 1-0 johtoon 10 minuutin pelin jälkeen. Hetkeä myöhemmin sama mies veti ylärimaan. 12 minuutin jälkeen koitti JoSePan tehohetki. Ensi Otto Piili veti läheltä päätyrajaa lujaa takaviistoon maalialueelle, Villa tökki pallon omiin. Minuutti eteenpäin JoSePa sai kulman, ja Olli Piili siirsi pallon maaliin viivalta. Minuutti eteenpäin ja Malkin veti lujaa ylärimaan, paluupallon siirti varmasti maaliin Jari Kotimäki. JoSePa johti 4-0. Tämän jälkeen Villan peli oli vähän aikaa täysin sekaisin, mutta JoSePa ei lisämaaleja vielä saanut aikaiseksi. 17 minuutin kohdalla Malin – Kosunen veivasivat Villan puolustuksen nätisti solmuun ja Jakke vei JoSePan jo 5-0 johtoon. Näillä lukemilla lähdettiin tauolle.
Villa pelasi jo ensimmäisen jakson lopun viidellä neljää vastaan siten että mv Petteri Lehtinen nousi viidenneksi mukaan hyökkäyksiin. Tällä konstilla Villa on joskus aiemminkin noussut sillasta. Koko toisen jakson Lehtinen nousi aina tilaisuuden tullen mukaan, mutta pallo tyytyi pyörimään siellä ulkokehällä, laukauksia tuli harvakseltaan. Missään vaiheessa ei tullut sellaista tunnetta, että Hyvinkääläiset vielä nousevat peliin mukaan. JoSePa pelasi myös pitkiä hyökkäyksiä, eikä Villa pystynyt prässäämään palloa pois. 27 minuutin kohdalla Jakke tuli takaovesta laukaisupaikkaan, Villan puolustus siivosi pallon pois maaliviivalta. Pallo tuli suoraan Olli Piilille joka tykitti JoSePan 6-0 johtoon. Peli oli JoSePalla hyvin kontrollissa, kuten koko toisen jakson. Villa sai kuitenkin 29 minuutin kohdalla kavennuksen hyvän kulmakuvion jälkeen, mutta sen enempää sykettä se ei Villa peliin antanut. JoSePa loi hyviä paikkoja edelleen, mutta pahin nälkä taisi olla tyydytetty. Räikkä kavensi tilanteeksi 6-2 pari minuuttia ennen loppua, loppupyöritys päättyi Aaken koppiin ja maalintekoon kirjaimellisesti viimeisellä sekunnilla.
JoSePa pelasi lopulta aika tasapainoisen, voisi sanoa jopa virkamiesmäisen pelin. Villa pidettiin pois paikoilta, itse päästiin alun pienen sekoilun jälkeen hyvin rytmiin kiinni. Jakke pelasi pohjalla isot minuutit, joku laski että n. 33 minuuttia kentällä. Jaken ajokoiramaisessa olemuksessa ei väsy näkynyt. Olli Malin veti tehot 1+3 kahden tolppalaukauksen lisäksi, ja palkittin JoSePan parhaana. Otto Piili kunnostautui tällä kertaa pelintekijänä junaillen huippupaikkoja muille. Vierailta erottui Atayi Hossein runsaan työmäärän takia, Niko-Petteri Räikkä väläytti muutaman kerran muttei kovin suurta roolia nyt saanut. Villa oli vaarallinen ottelun alussa, mutta toisella jaksolla YV:kin jäi aika vaarattomaksi, JoSePa pelasi sektoripaikat huolella pois.
Matka jatkuu ensi viikonlopun tuplakierroksella, ensi lauantaina Oulussa Tervareita vastaan ratkotaan isoja asioita, seuraavana päivänä Raaheen AS Moonia vastaan kauden isoimman? yleisön eteen. Tästä tilanteesta pitää ennenkaikkea nauttia, koskaan ei JoSePassa ole pelattu näin isoista asioista.
Zenith taipui